

 **REPUBLIKA HRVATSKA**

**OSJEČKO-BARANJSKA ŽUPANIJA**

 **OPĆINA MARIJANCI**

 OPĆINSKO VIJEĆE

KLASA:

URBROJ:
U Marijancima,

Na temelju članka 20. i 42. Zakona o lokalnim porezima („Narodne novine” br. 115/16, 101/17, 114/22 i 114/23), i članka 32. Statuta Općine Marijanci („Službeni glasnik Općine Marijanci” br. 1/2018, 2/2021), Općinsko vijeće Općine Marijanci na \_. sjednici održanoj \_. prosinca 2023. godine, donosi:

**ODLUKU**

**o lokalnim porezima Općine Marijanci**

Članak 1.

Ovom odlukom utvrđuju se lokalni porezi koji pripadaju Općini Marijanci, obveznici plaćanja, stope i visine poreza, te način obračuna i plaćanja u skladu sa Zakonom o lokalnim porezima (u daljnjem tekstu: Zakon)

Članak 2.

Pojedini pojmovi u smislu ove Odluke imaju značenja koja su definirana Zakonom.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 3.

Porezi Općine Marijanci su:

1. Porez na potrošnju

2. Porez na nekretnine

3. Porez na korištenje javnih površina

***1. Porez na potrošnju***

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Marijanci.

Članak 5.

Obveznik poreza na potrošnju je pravna i fizička osoba koja pruža ugostiteljske usluge na području Općine Marijanci.

Članak 6.

Osnovicu poreza na potrošnju čini prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 7.

Porez na potrošnju plaća se po stopi od **3%** od utvrđene osnovice iz članka 6. ove Odluke.

Utvrđenu obvezu poreza na potrošnju porezni obveznik iskazuje na obrascu PP-MI-PO i predaje ga do 20. dana u mjesecu za prethodni mjesec

Utvrđenu poreznu obvezu porezni obveznik dužan je platiti do posljednjeg dana u mjesecu za prethodni mjesec.

Porez na potrošnju prihod je Općine Marijanci.

***2. Porez na nekretnine***

Članak 8.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Članak 9.

Porez na nekretnine na području Općine Marijanci utvrđuje se u iznosu od **0,60 eur/m2** korisne površine nekretnine, određene propisom kojim se uređuju uvjeti i mjerila za izračun zaštićene najamnine.

Članak 10.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Članak 11.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine iz članka 10. ove Odluke.

Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.Iznimno od stavka 1. ovoga članka, porezno tijelo neće donositi rješenje o porezu na nekretnine u slučaju kada se poreznog obveznika oslobađa od obveze poreza na nekretnine.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.

Članak 12.

Porez na nekretnine lokalni je porez čiji se prihod dijeli:

1. 80 % udio jedinice lokalne samouprave na čijem se području nekretnina nalazi

2. 20 % udio jedinice područne (regionalne) samouprave na čijem se području nekretnina nalazi.

***3. Porez na korištenje javnih površina***

Članak 13.

Obveznik poreza na korištenje javnih površina je pravna i fizička osoba koja koristi javne površine na području Općine Marijanci (pločnike, zelene površine i sl.).

Članak 14.

Porez na korištenje javnih površina plaća se u iznosim kako slijedi:

• za postavljanje kioska i montažnih objekata – **66,40** eura mjesečno,

• za postavljanje pokretnih naprava za prodaju plodina – **13,30** eura mjesečno,

• za postavljanje pokretnih naprava za pružanje ugostiteljskih usluga i trgovina - **26,60** eura mjesečno,

• ugostiteljski vrtovi i terase – **0,40** eura/m² mjesečno,

• postavljanje cirkusnih šatora, zabavnih parkova - **0,70** eura/m² mjesečno.

Članak 15.

Porez na korištenje javnih površina za postavljanje reklamnih panoa plaća se godišnje kako slijedi:

• reklamni pano do 2 m² – **26,60** eur,

• reklamni pano veći od 2 m² – **40,00** eur

Članak 16.

Obveznici poreza na korištenje javnih površina za postavljanje štandova za prodaju robe prigodne za dane blagdana (Nova godina, Božić, blagdan Svih svetih, Uskrs, crkveni godovi i sl.) plaćaju porez na korištenje javne površine u iznosu od **1,50** eur/m² dnevno.

Članak 17.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge, te ostale manifestacije koje su u interesu promocije Općine Marijanci.

Članak 18.

Jedinstveni upravni odjel Općine Marijanci izdaje rješenje o odobrenju korištenja javnih površina, te ga prosljeđuje Poreznoj upravi.

III. PROVEDBENE ODREDBE

Članak 19.

Poslovi utvrđivanja, evidentiranja, nadzora, naplate i ovrhe radi naplate svih općinskih poreza iz članka 3. ove Odluke prenose se na Ministarstvo financija – Poreznu upravu, u skladu s odredbama Zakona i Suglasnosti Ministarstva financija.

Poreznoj upravi za obavljanje poslova iz stavka 1. ovog članka pripada naknada u iznosu **5%** od ukupno naplaćenih prihoda.

Porezna uprava je dužna do 15. u mjesecu za prethodni mjesec, Općini Marijanci dostavljati izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu koja pripada Ministarstvu financija, Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 20.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 21.

Postupci utvrđivanja poreza započeti po odredbama Odluke o općinskim porezima Općine Marijanci („Službeni glasnik Općine Marijanci broj 10/2023”) koji nisu dovršeni do stupanja na snagu ove Odluke, dovršiti će se prema odredbama Odluke o općinskim porezima Općine Marijanci („Službeni glasnik Općine Marijanci broj 10/2023”).

Članak 22.

Stupanjem na snagu ove Odluke prestaje važiti Odluka o općinskim porezima Općine Marijanci („Službeni glasnik Općine Marijanci broj 10/2023”).

Članak 23.

Ova Odluka stupa na snagu osmog dana od dana objave u „Službenom glasniku Općine Marijanci”.

**PREDSJEDNIK OPĆINSKOG VIJEĆA**

Ivan Mesaroš, mag.oec., v.r.

OBRAZLOŽENJE

Hrvatski sabor je dana 13. prosinca 2024. godine donio Zakon o izmjenama i dopuni Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave **dužne su uvesti porez na nekretnine** a mogu uvesti porez na potrošnju i porez na korištenje javnih površina.

S obzirom na obvezu uvođenja poreza na nekretnine, predlaže se uvođenje najmanje propisanog iznosa , a to je 0,60 eur po m2.